b'\n_START_ARTICLE_\nJohannes Paulus II suhted Eestiga\n_START_PARAGRAPH_\nJohannes Paulus II oli esimene paavst, kes k\xc3\xbclastas Eestit. P\xc3\xbcha Tool taastunnustas Eesti Vabariiki 28. augustil 1991 ja diplomaatilised suhted taastati 3. oktoobril 1991. 15. septembril 1994 kohtus paavstiga president Lennart Meri. 28. augustil 1993 andis oma volikirja paavstile suursaadik Tiit Matsulevit\xc5\xa1, 18. mail 2001 Indrek Tarand ja 12. detsembril 2003 Priit Kolbre._NEWLINE_20. mail 1989 kohtus paavst ansambli Hortus Musicus liikmetega ja 3. novembril 1993 Lagle Parekiga. 2. oktoobril 1994 avaldas ta kaastunnet parvlaeval Estonia hukkunute omastele. 26. novembril 1994 nimetas ta kardinaliks Valgas s\xc3\xbcndinud Kazimierz \xc5\x9awi\xc4\x85teki. 2004 saatis ta Tartu katoliku kiriku hooldajale Maria Gaidukile tunnustuskirja.  23. m\xc3\xa4rtsil 2005 m\xc3\xa4\xc3\xa4ras ta piiskopiks Philippe Jourdani.\n_START_SECTION_\nVisiit Eestisse\n_START_PARAGRAPH_\nJohannes Paulus II visiit Eestisse toimus 10. septembril 1993. Ta saabus Tallinnasse lennukiga Riiast kella 9:55 paiku kohaliku aja j\xc3\xa4rgi ja viibis Eestis kokku 10 tundi. Visiidi k\xc3\xa4igus kohtus paavst Eesti presidendi Lennart Meriga, peaminister Mart Laariga, valitsuseliikmetega (v\xc3\xa4ljaarvatud justiitsminister Kaido Kama) ja diplomaatidega._NEWLINE_Paavst pidas Tallinna Peeter-Pauli katedraalis missa ja osales Niguliste kirikus oikumeenilisel jumalateenistusel, millele j\xc3\xa4rgnes kohtumine president Meriga Kadriorus. Enne Raekoja platsil peetud missat viibis paavst Tallinna \xc3\x95petajate Majas. Paavsti visiit tipnes Raekoja platsil peetud missaga, mille j\xc3\xa4rel ta lahkus Eestist.'